Diari Oficial de la Generalitat Valenciana


Sumari del DOGV 5296, del 06-07-2006 (2006/7242)

ORDRE de 7 de juny del 2006, de la Conselleria d'Economia, Hisenda i Ocupació, per la qual s'aprova la delimitació parcial de la via pecuària «Assagador Reial del Camí de les Fonts d'Aspe. que afecta les parcel·les 183, 43, 44 i 45 del polígon 45 de Novelda (Alacant).
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5296

Data del DOGV
:   06-07-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/7242


Data del document
:   07-06-2006

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * Novelda
    * ramat
    * via rural
    * legislació

ORDRE de 7 de juny del 2006, de la Conselleria d'Economia, Hisenda i Ocupació, per la qual s'aprova la delimitació parcial de la via pecuària «Assagador Reial del Camí de les Fonts d'Aspe. que afecta les parcel·les 183, 43, 44 i 45 del polígon 45 de Novelda (Alacant). [2006/7242]  
Vist l'expedient de delimitació parcial de la via pecuària «Assagador Reial del Camí de les Fonts d'Aspe. que afecta les parcel·les 183-43-44 i 45 del polígon 45 de Novelda (Alacant) tramitat a petició del Sr. Conrado Mira Gómez i Miguel Angel García Pérez.  
Atés que amb data 6 de juliol del 2001 el conseller de Medi Ambient va atorgar autorització per a iniciar l'expedient.  
Atés que la delimitació s'ajusta a la classificació de la via pecuària, aprovada per l'Ordre Ministerial de data 9 de març de 1961.  
Atés que dins del període d'informació pública a què va ser sotmés l'expedient van ser presentades al·legacions per:  
1. Senyor Conrado Mira Gómez.  
2. Senyor Manuel Acevedo Blasco.  
3. Senyora Mª Luisa Pastor Mira.  
Atés que segons els informes del tècnic de vies pecuàries i de l'Àrea Jurídica de la Conselleria de Territori i Vivenda les al·legacions han de ser desestimades pels motius següents:  
1. La presentada pel Sr. Conrado Mira Gómez al qual, segons el projecte de delimitació, se li afecta part de la parcel·la cadastral 183 del polígon 45 de Novelda que figura sota la titularitat del reclamant, i queden com a part de la via pecuària ocupada per la dita parcel·la 1.947 m² de la subparcel·la 183-a i 136 m² de la subparcel·la 183-b, en la qual s'al·lega que el límit oest de la via pecuària ha de discórrer a 35 m de la denominada Casa Félix, hui de la seua propietat, i s'oposa a la delimitació de la via pecuària en este tram (estaquetes 1 a 4).  
L'al·legant basa la seua posició en l'afirmació que la totalitat de les coves existents en èpoques passades i hui desaparegudes, han estat situades en la seua totalitat en la via pecuària i incloses al seu torn en la parcel·la cadastral 43-b.  
Tal com establix l'informe tècnic sobre les al·legacions de la classificació de la via pecuària no cal concloure que la totalitat de les coves o part d'estes s'han situat dins de la via pecuària. La classificació només fa menció que en arribar la via pecuària a les coves, es deixa el camí a l'esquerra quedant la Casa Félix a la dreta. És doncs normal que donada l'amplària de la via pecuària part de les antigues coves quedaren afectades per esta, sense que hi haja base suficient per a establir que la totalitat de les coves es troben dins de l'assagador reial. En l'informe mencionat es fa constar que tampoc apareix avalada per la classificació l'afirmació que la via pecuària constituïsca el límit este de la seua propietat.  
De tot això, es deduïx que la delimitació és coherent no sols amb la classificació sinó amb la cartografia oficial cadastral reflectida en el projecte en relació amb la ubicació de la via pecuària. També es fa constar que la delimitació afecta la major part de la parcel·la 43-b a la qual l'al·legant atribuïx la ubicació de la totalitat de les coves.  
2. La presentada pel Sr. Manuel Acevedo Blasco que actua en nom del col·lectiu Ecologia i Pau que abunda en semblants arguments als aportats pel Sr. Conrado Mira en el sentit que ha d'incloure's dins de la via pecuària la resta de la parcel·la 43-b. A estos efectes es reitera el que s'ha exposat respecte a l'al·legació anterior ja que de la classificació no cal concloure que la totalitat de les coves es trobaren situades dins de la via pecuària.  
3. La presentada per la Sra. María Luisa Pastor Mira. D'acord amb el projecte resulta afectada part de la parcel·la cadastral 43 del polígon 45 de Novelda, la qual figura sota la titularitat de la reclamant, i queden com a part de la via pecuària afectada per la dita parcel·la 2.460 m² corresponents a la subparcel·la 43-a i 2.579 m² corresponents a la subparcel·la 43-b, totalitzant entre tots dos 5.039 m².  
Segons consta en l'informe del tècnic de vies pecuàries la finca del reclamant apareix cercada per mitjà de mur d'obra i que este tancament comprén no sols la parcel·la 43 sinó també gran part de les parcel·les 44,45 i 9.006. El projecte atribuïx a la via pecuària la totalitat de les parcel·les 44 i 9.006 i la quasi totalitat de la parcel·la 45. El projecte atribuïx a la via pecuària un total de 9.971 de la superfície cercada dels quals 466 corresponen a una vivenda acabada de construir.  
L'al·legant sol·licita que es declare la nul·litat de ple dret del projecte de delimitació. També afirma que només es pot establir el recorregut de la via pecuària a través d'una delimitació total d'esta en tot el terme municipal i no a través d'un delimitació parcial. També sol·licita la desafectació per innecessarietat de la via pecuària una vegada estiga aprovada la delimitació.  
En relació amb les dites al·legacions l'informe tècnic sobre estes indica que no aporta cap prova que acredite que l'única forma d'efectuar una delimitació coherent, a fi que no es desvirtue el traçat original, és a través d'una delimitació total. Esta afirmació, atés el seu caràcter genèric, exclouria la possibilitat en la pràctica d'efectuar delimitacions parcials en qualsevol via pecuària.  
La recurrent al·lega també que no consten en la cartografia de l'expedient els dos trams anterior i posterior al que és objecte de delimitació però això no prova de cap manera que el que s'ha delimitat no siga coherent amb la resta de la via pecuària.  
Respecte a la cita literal que fa l'al·legant de l'informe de data 29 de març del 2001 del tècnic de vies pecuàries, este es fa constar que es tracta d'un informe de caràcter preliminar, anterior a la definició de la via pecuària, procés que comporta el mateix expedient de delimitació. L'informe mencionat va ser enviat a la direcció general en relació amb la possibilitat d'iniciar la delimitació, i finalment el conseller va adoptar l'aprovació de l'inici de l'expedient de delimitació.  
Enfront de l'afirmació de la reclamant respecte a la falta d'elements amb valor substancial que permeten definir el contorn de la via pecuària, s'entén que la delimitació ha tingut en compte elements essencials per a definir-la com els continguts en la classificació i que és coherent amb esta, i per part de la recurrent no s'aporta cap alternativa de delimitació que oferisca la dita coherència.  
Quant al fet que el recorregut no s'ajusta a la realitat del terreny ni a les cotes i superfícies indicades per l'Oficina de Gestió Cadastral ni al que s'ha indicat en el Registre de la Propietat, es fa constar que l'article 8.1 de la Llei de Vies Pecuàries establix que els límits d'estes es definixen de conformitat amb el que establix l'acte de classificació i que l'article 2 del mencionat text legal establix que les vies pecuàries són béns de domini públic de caràcter inalienable imprescriptible i inembargable.  
Respecte a la manifestació que en el projecte de delimitació s'utilitza documentació aportada per un interessat es fa constar que en l'expedient administratiu s'ha inclòs tota la documentació relacionada amb este que qualsevol dels interessat en l'expedient ha volgut aportar però d'això no pot deduir-se que el projecte es base en documentació interessada aportada per algun d'ells.  
Respecte a l'al·legació relativa al fet que el desconeixement dels criteris pels quals es delimita el traçat de la via pecuària li produïx greu indefensió, es fa constar que en l'expedient consta l'anunci del delimitació enviat a tots els interessats en el qual es fa constar que este es duu a terme d'acord amb la Llei 3/95 de 23 de març de Vies Pecuàries que establix que en la delimitació es definixen els limites de les vies pecuàries d'acord amb l'acte de classificació i l'article 7 definix este acte en virtut del qual es determina l'existència de la via pecuària, l'amplària i el traçat entre altres característiques físiques, qüestió esta coneguda per l'al·legant segons es desprén de l'al·legació tercera.   
Respecte al conjunt d'al·legacions es considera que el projecte de delimitació està en sintonia amb la descripció continguda en el document de classificació la qual cosa no ha sigut posada en dubte per cap confrontant o intrús, també i com consta en l'informe de l'Àrea Jurídica de la Conselleria de Territori i Vivenda, de conformitat amb el que disposa l'article 2 de la Llei 3/95 de Vies pecuàries, estes tenen la consideració de béns de domini públic de les comunitats autònomes i en conseqüència són inalienables, imprescriptibles i inembargables. La delimitació aprovada declara la possessió i la titularitat demanial a favor de la comunitat autònoma, i dóna lloc a l'amollonament, sense que les inscripcions del Registre de la Propietat puguen prevaldre enfront de la naturalesa demanial dels béns delimitats.  
Atés que la Direcció General de Gestió del Medi Natural de la Conselleria de Territori i Vivenda ha informat favorablement sobre la delimitació i proposa la seua aprovació, d'acord amb el pla que consta en l'expedient.  
Vistos els informes de l'Àrees Jurídiques de les Conselleries de Territori i Vivenda i d'Economia, Hisenda i Ocupació.  
Vist que s'han complit en l'expedient els tràmits assenyalats per l'article 7 i següents de la Llei 3/1995 de 23 de març, de Vies Pecuàries.  
Atés que en virtut del que disposa l'article 16.4 de la Llei 3/1986, de 24 d'octubre, de Patrimoni de la Generalitat Valenciana, aplicable al cas segons el que disposa la disposició transitòria primera de la Llei 14/2003, de 10 d'abril, per haver-se iniciat el procediment abans de l'entrada en vigor d'esta llei, correspon a esta conselleria l'aprovació de la delimitació d'immobles propietat de la Generalitat,  
ORDENE  
Primer  
Aprovar la delimitació parcial de la via pecuària «Assagador Reial del Camí de les Fonts d'Aspe. que afecta les parcel·les 183, 43, 44 i 45 del polígon 45 de Novelda (Alacant) tramitat a petició del Sr. Conrado Mira Gómez d'acord amb la proposta de delimitació i plans que consten en l'expedient, que es recullen com annex a la present ordre i les característiques de la qual són les següents:  
Amplària classificada: legal, 75,22 metres.  
Longitud 300 m²  
Superfície total delimitada: 29.466 m².  
Segon  
Desestimar les al·legacions presentades pel senyors Conrado Mira Gómez i Manuel Azedero Blasco i per la senyora Mª Luisa Pastor Mira pels motius exposats anteriorment.  
Tercer  
Que es procedisca a la cancel·lació total o parcial de totes les inscripcions registrals que resulten contradictòries amb la delimitació.  
Quart  
Que la Conselleria de Territori i Vivenda procedisca a l'amollonament del tram delimitat.  
Quint  
Que es publique la present ordre en el DOGV, es trasllade als organismes informadors i es notifique als interessats en l'expedient.  
València, 7 de juny del 2006  
El conseller d'Economia, Hisenda i Ocupació  
GERARDO CAMPS DEVESA